Predkladacia správa

Z Programového vyhlásenia vlády Slovenskej republiky vyplýva rezortu pôdohospodárstva zabezpečiť dôslednú kontrolu kvality a zdravotnej neškodnosti potravín integrovanou kontrolou celého potravinového reťazca od výroby až po predaj potravín. Cieľom je vysoká úroveň ochrany zdravia ľudí, ochrana práv spotrebiteľa a potravinová bezpečnosť štátu. 
Nedeliteľnou súčasťou zabezpečenia zdravotnej neškodnosti potravín živočíšneho pôvodu je ich produkcia  výhradne zo zdravých zvierat. Na zabezpečenie tejto požiadavky sú podľa ustanovení § 46 zákona č. 39/2007 Z. z. o veterinárnej starostlivosti vypracovávané a následne schvaľované národné programy eradikácie chorôb zvierat.  
Predkladanú Správu o plnení schválených eradikačných programov v Slovenskej republike vypracovalo Ministerstvo pôdohospodárstva Slovenskej republiky v spolupráci so Štátnou veterinárnou a potravinovou správnou Slovenskej republiky, ktorá zabezpečuje výkon zákona č. 39/2007 Z. z. o veterinárnej starostlivosti.
Národné programy  eradikácie chorôb zvierat zabezpečujú prevenciu, kontrolu a eradikáciu chorôb zvierat. Sú schvaľované Ministerstvom pôdohospodárstva Slovenskej republiky na základe návrhu hlavného veterinárneho lekára. V súčasnosti je schválených a realizovaných osem programov eradikácie chorôb zvierat.
	Realizáciou schválených eradikačných programov v Slovenskej republike sa zabezpečuje zlepšenie zdravotného stavu hospodárskych zvierat s následným pozitívnym ekonomickým efektom vo zvyšovaní úžitkových a reprodukčných ukazovateľov, ako i eliminácia možných obchodných prekážok v domácom a zahraničnom obchode.
	Štátna veterinárna a potravinová správa SR zabezpečuje plnenie úloh vyplývajúcich z prijatých eradikačných programov vrátane monitoringu výskytu chorôb zvierat. Jednotlivé schválené eradikačné programy v Slovenskej republike sú priebežne plnené, čím sa napĺňa ich hlavná úloha  zlepšenie zdravotného stavu hospodárskych zvierat. 
	
	Správa o plnení schválených eradikačných programov v Slovenskej republike má hodnotiaci charakter. Nekladie finančné, ekonomické ani environmentálne nároky a neovplyvňuje zamestnanosť ani na podnikateľské prostredie.